Svømmeren Sarah Sjöström må svare på spørsmål om dietten sin, om hun har synlige mageruter og hvorvidt hun gjør husarbeidet sitt selv.

Fredag var svømmeren Sarah Sjöström (24) gjest i Skavlan, sammen med Thomas Numme, Harald Rønneberg, House of Cards-stjernen Joel Kinnaman.

Se klipp fra sendingen helt øverst i artikkelen!

I etterkant har programleder Fredrik Skavlan fått kraftig kritikk fra flere hold for sitt intervju med Sarah Sjöström. Det er Expressen og Aftonbladet som omtaler kritikken, som kommer fra PR-eksperten Ulrika Good og Irena Pozar, sjefsredaktør i kvinnemagasinet «Veckorevyn».

Ryddehjelp, mageruter og diett



Sarah Sjöström er den siste av gjestene som ankommer, og får straks spørsmål fra Skavlan om hun har hjelp hjemme til å vaske, rydde og lage mat. Sjöström svarer at hun har rydde- og vaskehjelp, og at samboeren ellers hjelper til mye.

Da spør Skavlan:

- Du har altså ryddehjelp, vaskehjelp og samboer? Hvor stor er leiligheten din?

- 80 kvadrat, svarer Sjöström.

- Kjempemye arbeid. Da trenger man stort mannskap, sier Skavlan, til stor latter fra salen.

Videre dreier samtalen inn på hva Sjöström spiser og om hun kan spise hamburger og pizza flere dager på rad. Noen av spørsmålene kommer fra de andre gjestene.

Blant annet får hun spørsmål fra Skavlan om hva forskjellen er på å trene opp en «OL-kropp og en Hollywood-kropp», hvorpå hun svarer at kroppen er et redskap for henne. Målet er å prestere så godt som mulig, altså være raskest mulig i vannet, forklarer svømmeren.

- Men har du mange mageruter? spør Skavlan da.

- Det varierer fra dag til dag, svarer Sjöström.

INTERVJU: Skavlan får kritikk for sitt intervju med svømmeren Sarah Sjöström. Foto: NRK/Monkberry

- Maktposisjonene var skjeve



PR-ekspert Ulrika Good reagerte på spørsmålene Sjöström fikk:

«En av verdens beste svømmere, Sarah Sjöström, er gjest i ukens episode av Skavlan. Som ensom kvinne blant fire menn må hun svare på hvorfor hun ikke vasker, rydder eller lager mat selv. På spørsmål om hvem som lager mat hos Sarah svarer hun «samboeren», noe som vekker stor latter. Om noen undret på om det forstatt finnes ting å kjempe for når det gjelder likestilling,» skrev Good på sin Facebook-profil.

Over 1.600 har delt innlegget. Good utdyper kritikken overfor Expressen:

- Det var fire menn og en kvinne, og maktposisjonene var skjeve fra begynnelsen av. Spøken som ble bygd opp gikk på det «morsomme» i at hun ikke gjør husarbeidet selv. Ettersom kjønnsbalansen var som den var, ble «shamingen» for at hun ikke vasker, dobbelt så slem, sier Good.

- Sexistisk haveri



Irena Pozar, sjefsredaktør i kvinnemagasinet «Veckorevyn», reagerte på intervjuet i en kronikk, der hun beskriver intervjuet som «et sexistisk havari».

«Det var Sarah Sjöström, en jævla superwoman, som gjorde entré. Så rask, sterk og herlig. Hun skulle prate om svømming, om å være verdensmester og sånt. Trodde jeg. I stedet endte store deler av intervjuet om å handle om hvor mye hun vasker, lager mat og om hun virkelig kan spise pizza og burger.»

KRITIKERE: Irena Pozar, sjefsredaktør i Vekorevyn, og PR-ekspert Ulrika Good. Foto: Twitter

- Ikke sårende eller nedsettende



Prosjektredaktør i NRK, Aira Planting, sier til Nettavisen at de ikke har mottatt noen henvendelser knyttet til dette intervjuet i Norge.

- Det er leit dersom programmet har skapt slike reaksjoner i Sverige. Målet med Skavlan er at vi skal bli bedre kjent med gjestene vi møter, på et personlig plan. Det er det publikum setter pris på. Vi synes Fredrik Skavlan behandler sine gjester med respekt, uavhengig av om de er menn eller kvinner.

Jan Axelsson, prosjektleder for «Skavlan», sier til Expressen at han ikke tar til seg kritikken.

- Vi har en og en halv million seere i Sverige, 700.000 i Norge. Det er naturlig at det finnes veldig mange ulike meninger om programmet. Vi hører på synspunktene, men jeg kan ikke seg at det finnes grunn til å kritisere fredagens program. Det var en lett samtale. Det fantes ingenting sårende eller nedsettende. Ingenting som Sarah Sjöström tok ille opp, slik jeg kan se. Det fremgikk tydelig at hun er superstjerne på alle måter, sier Axelsson.

Se flere Skavlan-videoer: